Jeg er enke på 73 år, der har to biologiske børn med min eksmand og en ”papdatter" sammen med min nu afdøde mand nummer to. Vi oprettede testamente for år tilbage, hvoraf det fremgik, at børnene skulle arve hver en tredjedel efter den længst levende af os. Kan jeg ændre testamentet, så min papdatter, som jeg ikke har kontakt med, arver mindst muligt efter mig? Hun har skrevet under på at jeg kan sidde i uskiftet bo.
Når du skriver, at du er enke, og at din papdatter har skrevet under på, at du kan sidde i uskiftet bo, går jeg ud fra, at du på nuværende tidspunkt sidder i uskiftet bo. Når du sidder i uskiftet bo, råder du over hele din og din afdødes mands fælles formue. Den ene halvdel tilhører reelt din mand og den anden halvdel tilhører dig. Den halvdel, der tilhører din mand, kan du ikke råde over i et testamente. Din mands halvdel vil derfor blive fordelt efter det testamente, I har oprettet sammen. Det skyldes, at man ikke kan oprette testamente og dermed bestemme over en andens formue. Den anden halvdel af jeres formue tilhører dig. Da du og din mand har oprettet et testamente, hvori I har taget stilling til, hvordan arven skal fordeles ved den længstlevendes død, er det juridiske udgangspunkt, at du kan ændre testamentet, hvad angår den halvdel, der falder i arv efter dig. Men du kan ikke træffe bestemmelser om friarv, der efter det fælles testamente skal tilfalde din papdatter. Det betyder, at du ikke kan ændre testamentet til skade for din papdatter, når din mand er afgået ved døden. Den regel gælder dog kun, hvis I ikke har besluttet andet i jeres testamente. Jeg vil derfor anbefale dig at læse testamentet igennem eller eventuelt få en advokat til at gøre det. Hvis I har aftalt, at I gerne må ændre testamentet efter den enes død, uanset at det er til skade for hinandens livsarvinger, må du gerne ændre testamentet – men kun for den halvdel, der falder i arv efter dig. Selv om I har aftalt i testamentet, at den af jer, der lever længst, gerne må ændre testamentet efter den enes død, kan du stadig ikke ændre på, at den halvdel der falder i arv efter din mand, vil blive fordelt efter testamentets bestemmelser.